Afgifts-skruen strammes om fossilbilerne

Mange bilejere åndede lettet op, da 2026 blev udpeget som det sidste år med ekstraordinære stigninger i den grønne ejerafgift. Men den lettelse bliver kortvarig. Nye afgiftsændringer ligger klar i kalenderen og sender regningen opad for ejere af benzin- og dieselbiler. Det skriver BT.

Allerede fra 2027 stiger den såkaldte udligningsafgift for dieselbiler. Året efter bliver alle former for benzin og diesel dyrere, når EU indfører et nyt CO2-kvotesystem. Tilsammen betyder det, at fossilbiler igen rammes – oven på flere års prisstigninger.

Dieselbiler rammes først

Fra 2027 falder rabatten på udligningsafgiften for dieselbiler. I 2025 og 2026 har dieselbilister haft en midlertidig rabat på 30 procent som kompensation for en forhøjelse af dieselafgiften i 2024. Den rabat begynder nu at blive udfaset. Ifølge beregninger fra FDM kan ændringen alene betyde op til 810 kroner ekstra om året for de mindst økonomiske dieselbiler.

I 2028 kommer næste slag. Her træder EU’s CO2-kvotesystem for vejtransport i kraft, hvilket gør fossilt brændstof dyrere for alle. For en almindelig benzinbil, der kører 20.000 kilometer om året og klarer 16 kilometer på literen, kan det betyde omkring 1.463 kroner ekstra om året.

Afgiftsstigningerne hænger tæt sammen med den politiske aftale fra 2020, hvor et flertal besluttede at hæve den grønne ejerafgift på benzin- og dieselbiler for at finansiere den grønne omstilling. Effekten har været tydelig: Omkring 70 procent af alle nye biler er i dag elbiler, og blandt private bilkøbere er andelen tæt på 90 procent.

FDM: Grænsen er nået

Hos FDM mener man, at fossilbilister allerede har bidraget mere end rigeligt til den grønne omstilling.

– Vi mener, at bilejere, der kører på fossile brændstoffer, har betalt rigeligt og betaler rigeligt, og stigningerne bør stoppe nu. Ved de kommende ændringer bør fossilbilejere friholdes, siger forbrugerøkonom Ilyas Dogru fra FDM til BT.

I forbindelse med finansloven for 2026 har Folketinget nedsat en ekspertgruppe med professor Michael Svarer i spidsen. Gruppen skal komme med bud på, hvordan bilbeskatningen kan se ud fremover. Blandt forslagene fra tænketanke er modeller, hvor den grønne ejerafgift helt erstattes af betaling for faktisk kørsel, eksempelvis via en trængsels- eller kilometerafgift.

Afgifts-skruen strammes om fossilbilerne